\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Štatút neziskovej organizácie**

**Názov n.o.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 **Š T A T Ú T**

**neziskovej organizácie poskytujúcej všeobecne prospešné služby s názvom Názov n.o.**

 ČLÁNOK I.

**Názov a sídlo neziskovej organizácie**

* 1. Názov neziskovej organizácie: Názov n.o. (ďalej len „Nezisková organizácia“).
	2. Skratka neziskovej organizácie: Názov n.o.

1.3. Sídlo neziskovej organizácie: Názov.

 ČLÁNOK II.

**Čas na aký sa nezisková organizácia zakladá**

2.1. Nezisková organizácia sa zakladá načas neurčitý.

ČLÁNOK III.

**Druh všeobecne prospešných služieb**

3.1. Nezisková organizácia bude poskytovať všeobecne prospešné služby v oblasti tvorby, rozvoja, ochrany, obnovy a prezentácie duchovných a kultúrnych hodnôt s cieľom zvýšenia vedomostnej úrovne aj v oblasti informačných technológii:

- organizovanie seminárov, kurzov, školení, prezentácii

a ďalšie služby v oblasti výskumu, vývoja, vedecko-technických služieb a informačných služieb so zameraním na informačné služby:

- analýzy, rozbory, prieskumy, spracovanie a realizácia projektov,

- informačné služby prostredníctvom internetu.

ČLÁNOK IV.

**Spôsob zverejnenia podmienok poskytovania jednotlivých druhov všeobecne prospešných služieb**

4.1. Nezisková organizácia zverejňuje podmienky poskytovania jednotlivých druhov služieb:

1. v sídle neziskovej organizácie
2. na základe žiadosti ich zasiela poštou
3. na internete

ČLÁNOK V.

 **Orgány neziskovej organizácie**

*vymedzenie ich pôsobnosti, počet členov, spôsob voľby a dĺžka ich funkčného obdobia*

5.1. Orgánmi neziskovej organizácie sú:

1. správna rada
2. riaditeľ
3. revízor

5.2. Správna rada

5.2.1. Správna rada je najvyšším orgánom neziskovej organizácie. Prvých členov správnej rady vymenúva zakladateľ resp. zakladatelia.

5.2.2. Správna rada najmä:

1. schvaľuje rozpočet neziskovej organizácie,
2. schvaľuje ročnú účtovnú závierku a výročnú správu o činnosti a hospodárení,
3. rozhoduje o použití zisku a úhrade strát vrátane určenia spôsobu ich vyporiadania najneskôr do skončenia nasledujúceho účtovného obdobia,
4. rozhoduje o zrušení, zlúčení, splynutí alebo rozdelení neziskovej organizácie,
5. podáva návrhy na zmeny zapisovaných skutočností v registri,
6. volí a odvoláva riaditeľa a určuje jeho plat,
7. volí a odvoláva členov správnej rady, ak štatút neustanovuje inak, a volí a odvoláva revízora,
8. schvaľuje právne úkony týkajúce sa nehnuteľného majetku,
9. rozhoduje o zmenách v štatúte s výnimkou ustanovení, ktoré si zakladatelia vyhradili v zakladacej listine,
10. rozhoduje o obmedzení práva riaditeľa konať v mene neziskovej organizácie.

5.2.3. Správna rada má troch členov. Členom správnej rady môže byť iba fyzická osoba, ktorá je spôsobilá na právne úkony a je bezúhonná. Členom správnej rady nemôže byť člen dozornej rady resp. revízor a ani riaditeľ neziskovej organizácie. Členstvo v správnej rade je dobrovoľnou a neplatenou funkciou. Členom správnej rady patrí náhrada preukázaných výdavkov, ktoré im vznikli pri výkone funkcie.

5.2.4. Správna rada volí zo svojich členov predsedu správnej rady. Predseda správnej rady zvoláva, pripravuje a riadi schôdze správnej rady.

5.2.5. Správna rada sa schádza podľa potreby, najmenej však dvakrát ročne. Správna rada musí byť zvolaná do desať dní od doručenia návrhu revízora alebo jednej tretiny členov správnej rady. Funkčné obdobie správnej rady je 5 ročné.

5.2.6. Na platné rozhodnutie správnej rady je potrebný súhlas nadpolovičnej väčšiny jej členov. Na zvolenie a odvolanie riaditeľa je potrebný súhlas aspoň dvojtretinovej väčšiny hlasov všetkých členov správnej rady.

5.2.7. Členstvo v správnej rade zaniká:

1. uplynutím funkčného obdobia,
2. odstúpením,
3. odvolaním, pre stratu voliteľnosti alebo ak sa bez náležitého ospravedlnenia nezúčastní na troch po sebe idúcich riadne zvolaných zasadnutiach správnej rady
4. smrťou

5.3. Riaditeľ

5.3.1. Riaditeľ je štatutárny orgán, ktorý riadi činnosť neziskovej organizácie a koná v jej mene. Rozhoduje o všetkých záležitostiach neziskovej organizácie, ak nie sú zákonom o neziskových organizáciách, zakladacou listinou alebo štatútom vyhradené do pôsobnosti iných orgánov. Nerozhoduje o záležitostiach, v ktorých správna rada podľa čl. V bod 5.2.2. písm. j) štatútu obmedzila právo riaditeľa konať v mene neziskovej organizácie v rozsahu obmedzenia. Riaditeľ zastupuje neziskový organizáciu navonok. Koná a podpisuje v jej mene a to tak, že k napísanému alebo vytlačenému názvu neziskovej organizácia pripojí svoj vlastnoručný podpis.

5.3.2. Riaditeľ je oprávnený zúčastňovať sa na rokovaniach správnej rady s hlasom poradným.

5.3.3. Za riaditeľa môže byť zvolená fyzická osoba, ktorá je spôsobilá na právne úkony a je bezúhonná.

5.3.4. Riaditeľa volí a odvoláva správna rada. Riaditeľa správna rada odvolá, ak:

1. bol právoplatne odsúdený za trestný čin spáchaný v súvislosti s výkonom funkcie riaditeľa alebo za úmyselný trestný čin,
2. o to sám požiada,
3. vykonáva činnosť uvedenú § 27 – zákaz konkurencie.

5.3.5. Riaditeľa môže správna rada odvolať, ak:

1. nie je schopný podľa lekárskeho posudku zo zdravotných dôvodov vykonávať túto funkciu dlhšie ako šesť mesiacov,
2. koná v rozpore s ustanoveniami zákona o neziskových organizáciách, zakladacou listinou a štatútom,
3. to navrhol revízor alebo člen správnej rady.

5.3.6. Na zvolenie a odvolanie riaditeľa je potrebný súhlas aspoň dvojtretinovej väčšiny hlasov všetkých členov správnej rady.

5.4. Revízor

5.4.1. Revízor je kontrolný orgán neziskovej organizácie, ktorý dohliada na činnosť neziskovej organizácie. Funkčné obdobie revízora je 5 ročné. V prípade, že majetok neziskovej organizácie je vyšší ako 165 969 eur, musí byť zriadená dozorná rada.

5.4.2. Revízor je oprávnený nahliadať do všetkých dokladov a záznamov týkajúcich sa činnosti neziskovej organizácie a kontrolovať, či je účtovníctvo riadne vedené v súlade s osobitným predpisom a či nezisková organizácia uskutočňuje svoju činnosť v súlade so všeobecne záväznými právnymi predpismi, zakladacou listinou a štatútom.

5.4.3. Revízor najmä:

1. preskúmava ročnú účtovnú závierku a výročnú správu a predkladá svoje vyjadrenie správnej rade,
2. kontroluje vedenie účtovníctva a iných dokladov,
3. upozorňuje správnu radu na zistené nedostatky a podáva návrhy na ich odstránenie.

5.4.4. Revízor je oprávnený:

1. navrhnúť zvolanie mimoriadneho rokovania správnej rady, ak si to vyžaduje záujem neziskovej organizácie,
2. podávať správnej rade návrh na odvolanie riaditeľa,
3. navrhnúť obmedzenie práva riaditeľa konať v mene neziskovej organizácie,
4. zúčastniť sa na rokovaní správnej rady s hlasom poradným,
5. upozorniť správnu radu na zistené porušenie právnych predpisov, zakladacej listiny alebo štatútu.

5.4.5. Revízorom môže byť iba fyzická osoba, ktorá je spôsobilá na právne úkony a je bezúhonná. Revízorom nemôže byť člen správnej rady ani riaditeľ.

5.4.6. Revízora volí a odvoláva správna rada. Revízorovi patrí náhrada preukázaných výdavkov, ktoré mu vznikli pri výkone funkcie podľa osobitného predpisu. Funkcia revízora je dobrovoľná a neplatená funkcia.

5.5. Člen správnej rady, riaditeľ a ani revízor nesmú:

1. vo vlastnom mene ani na vlastný účet uzavierať obchody, ktoré súvisia s činnosťou neziskovej organizácie,
2. sprostredkovať pre iné osoby obchody neziskovej organizácie.

 ČLÁNOK VI.

 **Čas uschovávania zápisníc zo zasadnutí orgánov neziskovej organizácie**

6.1. Zo schôdzi orgánov neziskovej organizácie sa vyhotovujú zápisnice, ktoré nezisková organizácia uschováva po dobu 5 rokov.

 ČLÁNOK VII.

 **Hospodárenie neziskovej organizácie**

7.1. Nezisková organizácia zabezpečuje svoju činnosť a hospodári so svojím majetkom a môže užívať aj majetok štátu alebo majetok územnej samosprávy v súlade s osobitnými predpismi.

7.2. Majetok neziskovej organizácie tvoria:

1. príjmy z vlastnej činnosti
2. dedičstvo
3. dary od fyzických osôb a právnických osôb

7.3. Neziskovej organizácii možno poskytnúť aj dotácie zo štátneho rozpočtu, rozpočtu štátneho fondu a rozpočtu obce.

7.4. Dotácie zo štátneho rozpočtu a rozpočtov štátnych fondov môžu byť neziskovej organizácii poskytnuté na rovnaké služby len z jedného miesta, spravidla z toho, ktoré má vzťah k prevažujúcej činnosti neziskovej organizácie. Z dotácií zo štátneho rozpočtu, rozpočtu štátneho fondu a rozpočtu obce sa nemôžu uhrádzať výdavky (náklady) na správu neziskovej organizácie.

7.5. Majetok neziskovej organizácie sa môže použiť len v súlade s podmienkami určenými v zakladacej listine alebo v štatúte a na úhradu výdavkov (nákladov) neziskovej organizácie. Výšku výdavkov (nákladov) neziskovej organizácie určí správna rada každoročne v rozpočte v miere nevyhnutnej na zabezpečenie činnosti neziskovej organizácie.

7.6. Ak fyzická osoba alebo právnická osoba poskytla neziskovej organizácii dar alebo príspevok na konkrétny účel, nezisková organizácia je oprávnená ho použiť na iný účel len s predchádzajúcim súhlasom tej osoby, ktorá dar alebo príspevok poskytla.

 ČLÁNOK VIII.

 **Spôsob majetkového vyporiadania pri zrušení neziskovej organizácie**

8.1. Nezisková organizácia sa zrušuje:

1. dňom uvedeným v rozhodnutí správnej rady o zrušení neziskovej organizácie, inak dňom, keď bolo toto rozhodnutie prijaté,
2. rozhodnutím správnej rady o zlúčení, splynutí alebo rozdelení neziskovej organizácie,
3. dňom uvedeným v rozhodnutí súdu o zrušení neziskovej organizácie, inak dňom, keď toto rozhodnutie nadobudlo právoplatnosť,
4. vyhlásením konkurzu alebo zamietnutím návrhu na vyhlásenie konkurzu pre nedostatok majetku,
5. ak nesplní povinnosti podľa § 10 ods. 3 (preukázať splnenie podmienok upravených osobitnými predpismi),
6. ak neuloží výročnú správu vo verejnej časti registra účtovných závierok podľa § 34 ods. 3

8.2. Nezisková organizácia zaniká ku dňu výmazu z registra. Jej zániku predchádza zrušenie s likvidáciou alebo bez likvidácie.

8.3. Likvidácia sa nevyžaduje, ak majetok neziskovej organizácie prechádza na inú neziskovú organizáciu alebo nadáciu po zlúčení alebo splynutí.

8.4. Likvidačný zostatok môže byť prevedený len na inú neziskovú organizáciu alebo nadáciu.

8.5. Odmenu likvidátora určí ten, kto likvidátora vymenoval.

8.6. Náklady likvidácie sa uhradia z majetku neziskovej organizácie.

8.7. Na zrušenie neziskovej organizácie s likvidáciou alebo bez likvidácie a na zánik neziskovej organizácie sa použijú primerane ustanovenia Obchodného zákonníka o zrušení a zániku obchodných spoločností, ak tento zákon neustanovuje inak.

 ČLÁNOK IX.

 **Poskytovanie informácii**

9.1. Nezisková organizácia zverejní informáciu o nakladaní s majetkom v sídle organizácie, príp. podľa požiadaviek.

 ČLÁNOK X.

 **Výročná správa**

10.1. Nezisková organizácia vypracuje výročnú správu v termíne určenom správnou radou alebo zakladacou listinou po skončení kalendárneho roka, najneskoršie do 30. júna.

10.2. Výročná správa obsahuje:

1. prehľad činností vykonávaných v kalendárnom roku s uvedením vzťahu k účelu založenia neziskovej organizácie,
2. ročnú účtovnú závierku a zhodnotenie základných údajov v nej obsiahnutých,
3. výrok audítora k ročnej závierke, ak ju audítor overoval,
4. prehľad o peňažných príjmoch a výdavkoch,
5. prehľad rozsahu príjmov (výnosov) v členení podľa zdrojov,
6. stav a pohyb majetku a záväzkov neziskovej organizácie,
7. zmeny a nové zloženie orgánov neziskovej organizácie, ku ktorým došlo v priebehu roka,
8. ďalšie údaje určené správnou radou.

10.3. Nezisková organizácia uloží výročnú správu do verejnej časti registra účtovných závierok do 15. júla.

 ČLÁNOK XI.

 **Záverečné ustanovenia**

11.1. Tento štatút sa vyhotovuje v troch rovnopisoch, z ktorých dva rovnopisy sa prikladajú k písomnému návrhu na zápis neziskovej organizácie do registra a jeden rovnopis zostáva neziskovej organizácii.

11.2. Zakladatelia rozhodli, že pre prípad ich smrti, oprávnenia zakladateľov prejdú na ich zákonných dedičov.

11.3. Osoby podpisujúce tento štatút vyhlasujú, že:

1. si štatút riadne prečítali
2. v plnom rozsahu porozumeli obsahu, ktorý je pre ne dostatočne zrozumiteľný a určitý
3. štatút vyjadruje ich slobodnú a vážnu vôľu prostú akýchkoľvek omylov a že,
4. štatút nebol podpísaný v tiesni, ani za nápadne nevýchodných podmienok, na znak čoho zakladatelia túto listinu týmto vlastnoručne podpisujú

11.4. Táto listina nadobúda platnosť a účinnosť dňom jej podpisu všetkými zakladateľmi.

V \_\_\_\_\_\_\_\_\_\_\_\_\_\_\_\_, dňa \_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_

**Zakladateľ**